આંહીં વળી એક બાઈને ઝોડ વળગ્યું છે તેના આવેશમાં એ ધૂણી રહી છે, ને એક ભૂવો, સમસ્ત પ્રેતસૃષ્ટિનો સરદાર હોય એવા રૂઆબથી તેના પર અડદના દાણા છાંટી રહ્યો છે. એવામાં એક વિચક્ષણ જુવાન આવીને તેની સામે પડકાર કરે છે કે, ‘તારું આ બધું ધતીંગ છે, માટે ગમે તો એ છોડી દે ને નહિ તો તારા મંત્રજંત્ર ને જાદુ અમારી સમક્ષ આવી પુરવાર કરી આપ.’ જાદુગર ઘડીભર તો તેની સામે ટક્કર ઝીલવા મથે છે, પણ સીધી રીતે ન ફાવતાં પોતાના ધંધા-ભાઈઓને એકઠા કરી બસોક માણસોનું ટોળું જમાવી જબરી કીકિયારી કરી તે જુવાન પર તૂટી પડે છે.